****

**อย**. จับมือ สอวช. ส่งเสริมนวัตกรรมเครื่องมือแพทย์เชิงรุกดันตลาดเครื่องมือแพทย์สู่สากล พร้อมอำนวยความสะดวกด้านสิทธิบัตรร่วมกับกรมทรัพย์สินทางปัญญา

อย. ขานรับนโยบายนายกรัฐมนตรี บูรณาการการทำงานระหว่างหน่วยงานของรัฐ โดยร่วมกับ สำนักงานสภานโยบายการอุดมศึกษา วิทยาศาสตร์ วิจัยและนวัตกรรมแห่งชาติ (สอวช.) และกระทรวงพาณิชย์ โดยกรมทรัพย์สินทางปัญญา หารือแนวทางในการขับเคลื่อนนโยบายเครื่องมือแพทย์นวัตกรรมส่งเสริมให้ไทยเป็นศูนย์กลาง Medical Hub

**เภสัชกรเลิศชาย เลิศวุฒิ รองเลขาธิการคณะกรรมการอาหารและยา** และ**นางสาวกนิษฐา กังสวนิช รองอธิบดีกรมทรัพย์สินทางปัญญา** ร่วมกับ **ดร.สิริพร พิทยโสภณ รักษาการผู้อำนวยการสำนักงาน
สภานโยบายการอุดมศึกษา วิทยาศาสตร์ วิจัยและนวัตกรรมแห่งชาติ** หารือแนวทางในการบริหารจัดการ
การพัฒนาเครื่องมือแพทย์ตลอดห่วงโซ่ของเครื่องมือแพทย์ที่สอดคล้องกับความต้องการตลาด รวมถึงหารือ Sandbox การขับเคลื่อนงานวิจัยสู่การผลักดันเข้าสู่การจัดซื้อจัดจ้างภาครัฐ เพื่อให้เกิดความต่อเนื่อง
ในอนาคต และหารือต่อยอดการดำเนินงานร่วมกับหน่วยงานกรมทรัพย์สินทางปัญญาในด้านความร่วมมือ
เพื่ออำนวยความสะดวกให้เจ้าของสิทธิบัตรที่ใช้ช่องทางการจดทะเบียนสิทธิบัตรมุ่งเป้า (Target Patient Fast-Track) ให้สามารถขออนุมัติวางตลาดกับอย. ต่อได้เพื่อลดขั้นตอนการดำเนินงาน ประหยัดเวลา
และค่าใช้จ่ายของภาคเอกชน

**รองเลขาธิการฯ อย.** กล่าวเพิ่มเติมว่า อย. มีเป้าหมายลดขั้นตอน ลดระยะเวลา ส่งเสริมธุรกิจเครื่องมือแพทย์ด้วยนโยบาย 3A: Approve Anywhere Anytime รวมไปถึงการประสานความร่วมมือระหว่างภาคีเครือข่ายเพื่อลดกรอบการทำงานร่วมกันเพื่อเพิ่มประสิทธิภาพ และสนับสนุนผลิตภัณฑ์เครื่องมือแพทย์ที่ผลิตในประเทศไทย เพื่อกระตุ้นการสร้างนวัตกรรมในประเทศ เพื่อประโยชน์ต่อสาธารณะ
โดยที่ผู้ป่วย รวมถึงประชาชนได้ใช้ผลิตภัณฑ์เครื่องมือแพทย์ที่มีประสิทธิภาพและปลอดภัยในราคาที่เหมาะสม รวดเร็ว ทันต่อสถานการณ์

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

**วันที่เผยแพร่ข่าว 1 ตุลาคม 2567 ข่าวแจก 2 / ปีงบประมาณ พ.ศ. 2568**